《凤凰台》
宋代·刘榘

凤凰何亭亭，迥与雨华对。
凭高一登眺，秋事渺无际。
鹭洲赏心前，牛首秦淮外。
万叠云稼横，百缆风樯会。
睠言簿书隙，载酒邀华旆。
翰林诗百篇，生公法三昧。
皮肤虽不似，妙趣总相类。
怀古睇平芜，可但高李辈。
忆昔耿与韩，造膝陈大计。
高光课厥成，一语不相戾。
江淮今清晏，河路尚腥秽。
蛇豕相噬吞，天已厌戎裔。
箕敛民弗堪，恶稔将自毙。
愤激闻鸡舞，慷慨中流誓。
尺棰仗皇灵，喋备笞其背。
燕然彼有石，深刻诏来世。
兵强在食足，万灶余廪廥。
叶奏酂侯功，接武文石陛。